杨万里
明发白沙滩闻布榖有感
提壶劝我饮，杜鹃劝我归。
不如布榖子，劝我勤耘耔。
我少贫且贱，不但无置锥。
笔耒垦纸田，黑水导墨池。
借令字堪煮，识字亦几希。
啼饥如不闻，饥惯自不啼。
骏奔三十年，辛勤竟何为。
发从道涂白，面为风雪黧。
夜来白沙滩，老命轻如丝。
洪涛舞一叶，呼天叫神只。
生全乃偶然，人力初何施。晓闻布榖声，如在故山时。
坐令万感集，初悟半世非。
一险靡不悔，数悔庸何追。
有田不归耕，布榖真吾师。